OB gaan staatskaping ondersoekBusi Mkhwebane tydens ‘n perskonferensie in Pretoria (2 Februarie 2017) Foto: Jonisayi Maromo/ANA Cleopatra Mosana, Mkhwebane se woordvoerder, het gesê die OB sal onder meer ondersoek instel oor die misbruik van staatsgeld by Eskom, die Passasierspooragentskap van Suid-Afrika (Prasa) en Transnet. Volgens Mosana sal daar ook gekyk word of enige staatsamptenare in dié entiteite hulself onwettig verryk of by omkopery betrokke was. Adv. Thuli Madonsela, voormalige OB, se verslag is nog onder regterlike hersiening. Pres. Jacob Zuma se aansoek in dié verband word op 5 en 6 Oktober aangehoor. Mosana het gesê Mkhwebane het ook kennis geneem van die sogenaamde Gupta-e-pos-sage. Mkhwebane wil onder meer kyk na bewerings dat die Guptas hoëvlak vertroulike inligting van Faith Muthambi, voormalige minister van kommunikasie, ontvang het. Sy wil ook die heraanstelling van Brian Molefe as uitvoerende hoof van Eskom ondersoek asook Lynne Brown, minister van openbare ondernemings, se rol daarin. Mkhwebane wil ook bewerings van wanadministrasie en finansiële wanbestuur by Prasa en beweerde ongerymdhede by Transnet ondersoek. Mosana het egter benadruk dat daar kapasiteitsprobleme by die openbare beskermer is aangesien sy landswyd net minder as 200 ondersoekers tot haar beskikking het.